ECF มั่นใจรายได้ปีนี้โต 12% ครึ่งหลังกำลังซื้อยังดี-ดันส่งออกเพิ่ม
ECF มั่นใจรายได้ปีนี้โต 12% ครึ่งหลังกำลังซื้อยังดี-ดันส่งออกเพิ่มในกลุ่มประเทศเออีซี
13 ส.ค. 2558

นายอารักษ์ สุขสวัสดิ์ กรรมการผู้จัดการ บริษัท อีสต์โคสท์เฟอร์นิเทค จำกัด (มหาชน) หรือ ECF เปิดเผยว่า สำหรับตลาดในประเทศกำลังซื้อยังมีอย่างต่อเนื่อง ยอดขายผลิตภัณฑ์ภายใต้แบรนด์ต่างๆอยู่ในระดับที่ปรับตัวเพิ่มขึ้นไม่ต่ำกว่า 12% ทั้งนี้มั่นใจว่ารายได้รวมของบริษัทในปีนี้จะเติบโต 12% จากปีก่อนที่มีรายได้ 1,235.32 ล้านบาทตามเป้าหมายที่วางไว้ โดยแบ่งเป็นรายได้จากตลาดต่างประเทศ 60% รายได้จากตลาดในประเทศ 40%
ทั้งนี้ มองว่าภาพรวมธุรกิจผลิตและจำหน่ายเฟอร์นิเจอร์ในช่วงที่เหลือของปีนี้จะยังสามารถเติบโตได้จากการจำหน่ายในประเทศ ถึงแม้ภาพรวมการส่งออกครึ่งปีแรกจะปรับตัวลดลงจากปัญหาภาวะเศรษฐกิจโลกโดยรวม แต่บริษัทยังสามารถหาช่องทางการตลาดโดยอาศัยการเจาะกลุ่มลูกค้าในประเทศอื่นๆที่ยังพอจะดันยอดคำสั่งซื้อได้เพิ่มขึ้น ขณะที่กลุ่มลูกค้าในกลุ่มประเทศเออีซี อาทิ มาเลเซีย อินโดนีเซีย เริ่มมีคำสั่งซื้อเข้ามาต่อเนื่อง
 